《和周茂叔席上酬孟翱太博》
宋代·傅耆

古人务乐善，见士即推毂。
今也多忌才，对面远贤蜀。
顾予尝喜学，幽室未偶烛。
幸会才翘翘，深惭识碌碌。
升堂听高论，惟愁日景促。
经义许叩击，诗章容往复。
荷公引重语，玞珉变良玉。
一违几席来，羲娥变昏旭。
远闻落帽节，宾朋相追逐。
剩摘篱下黄，痛饮杯中醁。
清谈已忘倦，佳篇又相勗。
毕力为徒弟，强勉攀高躅。
异时公行道，其势不可独。
首愿策疲蹇，助公施蕴蓄。
舒张太平策，散作苍生福。
此心答此惠，庶几不忝辱。

作者简介：宋遂州遂宁人，字伯成，一作字伯寿。仁宗皇祐间进士。励志为学，尝从周敦颐于合州。官至知汉州。列名元祐党籍。